Úradný vestník 304 E , 01/12/2005 S. 0408 - 0410



P6_TA(2005)0059 Osobitný tribunál pre Sierru Leone: prípad Charlesa Taylora Uznesenie Európskeho parlamentu o osobitnom tribunále pre Sierru Leone: prípad Charlesa Taylora Európsky parlament, - so zreteľom na osobitný tribunál pre Sierru Leone, zriadený na základe dohody medzi OSN a vládou Sierry Leone, podľa rezolúcie Bezpečnostnej rady OSN č. 1315 zo 14. augusta 2000 s cieľom postaviť pred súd osoby obvinené z vojnových zločinov, zločinov proti ľudskosti a porušovania medzinárodného práva, spáchaných v Sierre Leone, - so zreteľom na medzinárodné právo, najmä na ženevské konvencie a na ich dodatkový protokol II o vojnových zločinoch, - so zreteľom na všeobecnú mierovú dohodu uzavretú v Accre v Ghane dňa 18. augusta 2003 s cieľom ukončiť vyše štrnásťročný vnútorný ozbrojený konflikt v Libérii, - so zreteľom na dohodu z Cotonou medzi ES a krajinami AKT, medzi ktoré patrí aj Nigéria a Libéria, a na záväzok zmluvných strán dodržiavať mier, bezpečnosť a stabilitu, ľudské práva, zásady demokracie a právneho štátu, - so zreteľom na článok 115 ods. 5 rokovacieho poriadku, A. keďže bývalý libérijský prezident Charles Taylor stál na čele autoritatívneho režimu, ktorý vládol v Libérii od roku 1997 až do vypuknutia občianskej vojny, B. keďže 14 rokov násilia a zlého riadenia krajiny viedlo v Libérii k nesmiernemu ľudskému utrpeniu, najmä v radoch civilného obyvateľstva, ako aj k hrubému porušovaniu ľudských práv, masovému odsunu obyvateľstva a kolapsu sociálnych a ekonomických štruktúr, C. keďže konflikt v Libérii prispel aj k veľkej destabilizácii celého západoafrického regiónu a vzniku humanitárnej krízy, ktorá nadobudla tragické rozmery, D. keďže Charles Taylor bol 7. marca 2003 obvinený prokurátorom osobitného súdu pre Sierru Leone zo 17 zločinov proti ľudskosti a vojnových zločinov, vrátane vraždy, zmrzačovania, znásilnenia, sexuálneho otroctva a náboru detských vojakov, E. keďže Taylor sa aj naďalej zdržuje v Nigérii, pričom sa odvoláva na imunitu hlavy štátu voči trestnému stíhaniu, a to napriek tomu, že 31. mája 2004 zamietla odvolacia komora osobitného tribunálu pre Sierru Leone žiadosť Charlesa Taylora o imunitu voči trestnému stíhaniu, F. keďže nigérijská vláda zohrala veľmi významnú úlohu pri ukončení občianskej vojny v Libérii; keďže Charles Taylor prijal dňa 6. júla 2003 od nigérijskej vlády ponuku na azyl, G. keďže Bezpečnostná rada Organizácie Spojených národov vyslovila obavy nad pokračujúcimi snahami Charlesa Taylora z exilu o destabilizáciu Libérie a západnej Afriky, čím Charles Taylor porušuje predchádzajúcu dohodu s Nigériou o poskytnutí azylu, podľa ktorej sa zaviazal, že sa zdrží akejkoľvek účasti na libérijskej politike, H. keďže Bezpečnostná rada Organizácie Spojených národov uvalila v auguste 2004 zákaz cestovania na súčasných libérijských predstaviteľov z dôvodu podozrenia, že pôsobia ako kuriéri pre Charlesa Taylora v Nigérii, I. keďže osobitný predstaviteľ generálneho tajomníka Organizácie Spojených národov uviedol v septembri 2004 pred Bezpečnostnou radou Organizácie Spojených národov, že "Tieň Charlesa Ghankaya Taylora sa aj naďalej vznáša nad Libériou; ak nebude predvedený pred osobitný tribunál pre Sierru Leone, mnohí Libérijčania nebudú presvedčení, že mierový proces je udržateľný", J. keďže Európska únia, okrem dobrovoľnej pomoci členských štátov na vytvorenie a prevádzku osobitného tribunálu pre Sierru Leone, ktorej výška presiahla 30 mil. USD, priamo podporila osobitný tribunál pre Sierru Leone sumou 800000 EUR, K. keďže voľby v Libérii sa majú uskutočniť v októbri 2005 a ich výsledok môže ovplyvniť najmä strach z návratu Charlesa Taylora a nie nádej do budúcnosti, L. keďže mier a stabilita krajín Únie rieky Mano (Libéria, Sierra Leone a Guinea) sa ukázali ako neoddeliteľné, pričom ohrozenie jednej z týchto krajín môže poškodiť šance na kladný vývoj v nich všetkých, M. keďže Charles Tayor predstavuje i naďalej hrozbu pre medzinárodný mier a bezpečnosť a narušuje európske úsilie na podporu udržateľného mieru a rozvoja v západnej Afrike, N. keďže beztrestnosť pre Charlesa Taylora by odporovala medzinárodnému právu, bola by urážkou jeho početných obetí a narušila by vytvorenie trvalého mieru v regióne, založeného na zásadách právneho štátu, O. keďže občania Sierry Leone si zaslúžia, aby bola v prípade Charlesa Taylora vykonaná spravodlivosť prostredníctvom spravodlivého procesu pred osobitným tribunálom pre Sierru Leone, P. keďže medzinárodné právo jasne uvádza, že vojnoví zločinci sa musia súdiť za každých okolností, a že štáty sú povinné vydať osoby podozrivé zo spáchania vojnových zločinov, Q. keďže správa Výkonného výboru UNHCR o klauzulách výnimiek zo Ženevských konvencií jasne uvádza, že "ak by sa umožnilo udeľovať ochranu poskytovanú v rámci utečeneckého práva páchateľom závažných zločinov, prax medzinárodnej ochrany by bola v priamom konflikte s národným a medzinárodným právom a protirečila by humanitárnej a mierovej povahe azylu", R. keďže Nigéria ratifikovala Ženevskú konvenciu, ktorá uvádza, že tým, ktorí spáchali vojnové zločiny, nie je možné udeliť štatút utečenca, 1. vyzýva nigérijskú vládu, aby konala v pretrvávajúcich záujmoch libérijského mierového procesu, podporujúc zásady právneho štátu, a vydala preto okamžite Charlesa Ghankaya Taylora jurisdikcii osobitného tribunálu pre Sierru Leone; 2. vyzýva Bezpečnostnú radu Organizácie Spojených národov, aby túto otázku považovala za naliehavú; 3. vyzýva Organizáciu Spojených národov, Európsku úniu a členské štáty, aby vytvorili medzinárodný tlak s cieľom dosiahnuť extradíciu Charlesa Taylora; 4. víta rozhodnutie prechodnej libérijskej vlády o zmrazení majetku bývalého prezidenta Charlesa Taylora a jeho blízkych spolupracovníkov; 5. vyzýva Európsku úniu, aby pokračovala v podpore mierovej dohody z roku 2003 medzi troma bojujúcimi frakciami v Libérii a v podpore nadchádzajúcich prezidentských a parlamentných volieb, ktoré sa majú uskutočniť v októbri 2005; 6. žiada všetky štáty regiónu, aby sa zdržali akýchkoľvek krokov, ktoré by mohli prispieť k nestabilite susedných krajín; 7. poveruje svojho predsedu, aby toto uznesenie postúpil Rade, Komisii, vládam členských štátov, hlavnému prokurátorovi osobitného tribunálu pre Sierru Leone, spolupredsedom spoločného parlamentného zhromaždenia AKT - EÚ, Africkej únii, generálnemu tajomníkovi OSN, generálnemu tajomníkovi ECOWAS a vládam Libérie a Nigérie. --------------------------------------------------